amanoisuno/poet huggingface dataset:
至人不器 釋重顯
誰當機，舉不賺，亦還稀。摧殘峭峻，銷爍玄微。重關曾巨闢，作者未同歸。玉兔乍圓乍缺，金烏似飛不飛。盧老不知何處去，白雲流水共依依。
因事示衆 釋重顯
石本落落，玉自碌碌。古之今之，一何𧬊速。師子不咬麒麟，猛虎不食伏肉。君不見洞庭孤島煙浪深，木馬追風有人識。
日暮游東澗  其一 釋重顯
極目生晚照，溪雲偶成朵。大樸曾未分，青山自唯我。
日暮游東澗  其二 釋重顯
極目生晚照，遠樹籠微陰。誰知清淺流，别有滄海深。
日暮游東澗  其三 釋重顯
極目生晚照，幽情眷蘭芷。白蘋葉裏風，不在秋江起。
日暮游東澗  其四 釋重顯
極目生晚照，步影何遲遲。歸禽古木中，相對頻相窺。
日暮游東澗  其五 釋重顯
極目生晚照，蓬萊匪仙境。釣得十二鼇，重來謝孤影。
思歸引  其一 釋重顯
一住翠峰頂，兩見溪草綠。不知朝市間，幾番生榮辱。蕭條巖上雲，冷淡水邊竹。報誰歸去來，向此空踟躅。
思歸引  其二 釋重顯
常憶在廬山，隨時寄瓶錫。五百與一千，聚頭同遣日。猿攀影未回，鶴望情還失。教他王老師，癡鈍無處覓。
思歸引  其三 釋重顯
時雨灑如膏，萬卉皆滋益。枯根甘自休，也似春無力。耕夫曉尚眠，蠶婦夜多息。從兹家業荒，共落風塵跡。
送藴懽禪者西上 釋重顯
金闕路曾遙，行行直開泰。石房雲未閑，杳杳若相待。高蹤逾履冰，何人不傾蓋。早晚承帝恩，再卜林泉會。
送僧 釋重顯
春雲情既高，片段飛虛碧。去留機未消，今古望還積。澄澄天影回，杳杳地形直。别夜共相思，誰栖此泉石。
法爾不爾 釋重顯
夏雲多奇峰，乾城冷相映。借問諸禪僧，那箇堪憑定。乾城高鎖月，夏雲欲爲雨。若謂非全功，子細看規矩。
送諸方化主 釋重顯
空巖暖律回，極目望還普。數點方外雲，幾處人間雨。寥寥滄海月，依依少林祖。去必示勞生，清風立千古。
劉禹端公問雲居雨從何來東平問官人風作何色  其一 釋重顯
雨從何來，風作何色。龍門萬仞，曾留宿客。進退相將，誰遭點額。
劉禹端公問雲居雨從何來東平問官人風作何色  其二 釋重顯
風作何色，雨從何來。不用彈指，樓閣門開。波波稜稜，南方未回。
送僧 釋重顯
松風清未休，水月淡相對。去來非等閑，必許孤雲會。
頌雲門九九八十一  其一 釋重顯
三三九九八十一，一一觀風隨召出。千古有誰同共知，一毛師子衆毛畢。
頌雲門九九八十一  其二 釋重顯
九九八十一，大勳不豎賞。若謂無詨訛，金剛曾合掌。
烏龍和尚 釋重顯
空巖清夜坐，蘚徑積深雪。瞑目思古人，徹曙落殘月。童敲石磬寒，猿挂枯枝折。杳杳無限情，分明向誰說。
秋日送僧 釋重顯
邊雁影邪，寒蟬聲速。乘時毳流，遠别巖谷。林驚一葉兮微風觸袖，水肅百川兮片月在目。因憶象骨老師曾送人，行行不謂抽金鏃。
早參示衆 釋重顯
曉天雲靜濃霜白，千峰萬峰鎖寒色。驪龍失珠知不知，無限平人遭點額。
春風辭寄武威石秘校 釋重顯
春風何蕭蕭，和雨復兼雪。坼花功未深，偃草勢曾烈。毗城癡愛老，怯寒對清拙。襄巖影響士，難御同孤劣。鼇峰人不來，柴門亦休閉。松頭栗鼠下，時把藤牀囓。庭際霜禽歸，屢啄雪錢缺。一旦春風息，暖日生林樾。幽徑磐百上，拄筇行且歇。無絃兮莫彈，有語兮存舌。冷落流水聲，古之若爲說。凋殘早梅樹，今之若爲别。俯仰身力輕，翻憶春風切。爲吾吹却塵，欲革分岐轍。爲吾吹却雲，欲問遼空月。不知天地間，堪爲誰交結。
送百丈專使 釋重顯
大雄孤頂曾遐舉，偏索諸方誰敢拒。乳竇峰前捋虎鬚，再得完全又歸去。
送清素禪者之金華 釋重顯
古策風高瓶浪闊，春雲片段分清絕。金盆后夜孤頂寒，去去誰同落殘月。
擬寒山送僧 釋重顯
擇木有靈禽，寒空寄羽翼。不止蓬萊山，冥冥去何極。
送如香大師 釋重顯
栴檀葉落雨初歇，天外風清亦何别。後夜蓮城溪月寒，孤光誰共倚寥泬。
寄于秘丞  其一 釋重顯
石徑通巖竇，引步藏欹側。蓬萊人不來，掃盡蒼苔色。
寄于秘丞  其二 釋重顯
飛瀑千萬層，五月狀冰雪。將期雲霧開，永夜對孤月。
再成古詩 釋重顯
霜花一鑷中，玉童摘未摘。斯言如不聞，千古動愁色。因憶商山吟，在烏如在白。
答當生不生 釋重顯
咄咄休强名，芻狗亦爲累。寂寥金粟身，曾未求諸己。
戲靠安巖呈雙溪大師 釋重顯
陜府鐡牛却知有，春秋幾幾成過咎。一身還作二如來，黑白不分辨香臭。
疏黑白無從 釋重顯
天地不仁，萬化蠢蠢。若謂非緣，竹何從笋。髮兮髪兮，黑白是凖。
暮冬感懷寄瑞巖禪師 釋重顯
雪水遶松檻，遲遲結清淺。病眼時懶開，幽情況難遣。故人久相别，飛文屢慚靦。仰謝十二峰，分照月如翦。
送知久禪者 釋重顯
霜竹凝寒攜九節，銅瓶浪鎖千溪月。天上人間不自知，行行誰共分清絕。
送慶顔禪者 釋重顯
巖桂風清香露滴，定起高秋映虛碧。斷雲不是歸帝鄉，飛落人間有誰識。
春日懷古  其一 釋重顯
門外春將半，巖冰暖有聲。玄沙曾未到，虛得偃溪名。
春日懷古  其二 釋重顯
門外春將半，青青野色分。桃花開欲盡，無處覓靈雲。
春日懷古  其三 釋重顯
門外春將半，羣芳鬭盛時。鄰家有庭柏，諸祖共相知。
春日懷古  其四 釋重顯
門外春將半，幽禽語共新。寶陀巖上客，應笑未歸人。
送僧之金陵 釋重顯
勝游生末跡，杳自狎時羣。卷衲消寒木，揚帆寄斷雲。曙瓶花外汲，午磬浪邊聞。别後石城月，依依遠共分。
送僧 釋重顯
知方流古意，雲樹别諸鄰。月不澄微水，山應立是塵。靜空孤鶚遠，高柳一蟬新。欲究勞生問，歸思莫厭頻。
千里不來 釋重顯
不見古君子，因循又隔秋。浮生多自擲，好事更誰留。碧巘高沉月，寒雲靜鎖樓。宗雷何處是，白鳥下汀洲。
僧歸霅上 釋重顯
海國浮輕檝，悠悠興未闌。草隨春岸綠，風倚夜濤寒。沙鷺宜相狎，霜蟾望更寛。河聲西聼日，誰得共雲端。
春晴野步 釋重顯
乘興攜多士，遲遲傍水濆。春山不在目，啼鳥共誰聞。片石寒籠蘚，殘花冷襯雲。只應融老輩，庵際境猶分。
賦瑞雪送穆大師 釋重顯
五六皆名出，飄花獨見稀。若教同一色，還似負羣機。玉馬猶空說，銅駝轉更非。爭如千萬里，相對共依依。
送鐡佛專使 釋重顯
荷策來尋我，泛舟思舊山。不知何處月，相照在深灣。風助秋濤急，雲兼野樹閑。到時如請益，先憶趙州關。
同于秘丞賦瀑泉 釋重顯
大禹不知鑿，來源亦自成。色應鄰衆白，聲合讓孤清。遠勢曾吞海，飛流未噴鯨。靈槎如可泛，天派問歸程。
送簡能禪者歸仙都 釋重顯
荷策下丹嶂，紛紛雪正飛。浮生誰未到，舊國自重歸。雲背猿聲斷，天遙鶚影微。蓮城古風月，又得振清機。
天竺送僧 釋重顯
雪霽蓮峰頂，孤禪起石牀。向時機自絕，異域路空長。啼狖衝寒影，歸鴻見斷行。後期無定跡，煙水共茫茫。
寄石秘校 釋重顯
重林冥坐久，引望復遲遲。煩暑未消日，涼風來幾時。天雲飛積火，巖溜散垂絲。欲擬相尋去，浮生已共知。
因事示衆 釋重顯
客從遠方來，遺我徑寸璧。中有四箇字，字字無人識。清涵鯨海寛，冷射蟾輪窄。今朝呈似看，請道末後句。
靜而善應  其一 釋重顯
覿面相見，不在多端。龍蛇易辨，衲子難瞞。金槌影動，寶劍光寒。直下來也，急著眼看。
靜而善應  其二 釋重顯
對揚殊特本同參，誰自遼空强指南。今古不存師弟子，一輪秋月印寒潭。
自誨 釋重顯
麟龍不爲瑞，草木生光輝。三尺一丈六，且同攜手歸。慚爾懲世師，巍巍何巍巍。
宗門三印  其一 釋重顯
印空印水印泥，炳然字義還迷。黄頭大士不識，敢問誰得親提。
宗門三印  其二 釋重顯
印泥印空印水，匝地寒濤競起。其中無限麟龍，幾處爭求出嘴。
宗門三印  其三 釋重顯
印水印泥印空，衲子不辨西東。撥開向上一竅，千聖齊立下風。
革轍二門  其一 釋重顯
劫火曾洞然，木人淚先落。可憐傅大士，處處失樓閣。
革轍二門  其二 釋重顯
德雲閑古錐，幾下妙峰頂。喚他癡聖人，擔雪共填井。
革轍二門  其三 釋重顯
祖佛未生前，已震塗毒鼓。如今誰樂聞，請試分回互。
革轍二門  其四 釋重顯
宛轉復宛轉，真金休百鍊。喪却毗耶離，無人解看箭。
擬弋者慕 釋重顯
翠羽立高枝，危巢對落輝。碧潭千萬丈，直下取魚歸。
透法身句  其一 釋重顯
潦倒雲門泛鐡舷，江南江北競頭看。可怜無限垂鈎者，隨例茫茫失釣竿。
透法身句  其二 釋重顯
一葉飄空便見秋，法身須透閙啾啾。明年更有新條在，惱亂春風卒未休。
靈隱小參 釋重顯
六合茫茫競不知，靈山經夏是便宜。虛堂夜靜無餘事，留得禪僧立片時。
因雪示衆 釋重顯
清光欹月不相饒，堆積虛庭卒未消。爲瑞爲祥也難得，不知誰解立齊腰。
秘魔巖 釋重顯
把斷重津過者艱，擎扠須信髑髏乾。藿山到後知端的，同死同生未足觀。
保福四謾人 釋重顯
竿木隨身老作家，逢場作戲更難加。謾人謾我無人會，水長船高眼裏沙。
靈雲和尚 釋重顯
本無迷悟數如麻，獨許靈雲是作家。借問偏參諸祖客，不知何處見桃花。
僧問緣生義 釋重顯
義列緣生笑未聞，孰呈布鼓向雷門。金剛鐡券諸方問，報道三千海岳昏。
名實無當 釋重顯
玉轉珠回祖佛言，精通猶是污心田。老盧只解長春米，何得黄梅萬古傳。
迷悟相返 釋重顯
霏霏梅雨灑危層，五月山房冷似冰。莫謂乾坤乖大信，未明心地是炎蒸。
道貴如愚 釋重顯
雨過雲凝曉半開，數峰如畫碧崔嵬。空生不解巖中坐，惹得天花動地來。
大功不宰 釋重顯
牛頭峰頂鎖重雲，獨坐寥寥寄此身。百鳥不來春又過，不知誰是到庵人。
晦跡自貽 釋重顯
圖畫當年愛洞庭，波心七十二峰青。如今高卧思前事，添得盧公倚石屏。
五老師子 釋重顯
踞地盤空勢未休，爪牙何必競時流。天教生在千峰上，不得雲擎也出頭。
與時寡合 釋重顯
居士門高謁未期，閑隈巖石且相宜。太湖三萬六千頃，月在清波說向誰。
宜謙山主赴鄞城命 釋重顯
休向千峰過好時，白雲高卧趣還卑。塗中無限未歸客，不待相依更待誰。
庭前柏樹子  其一 釋重顯
七百甲子老禪和，安貼家邦苦是他。人問西來指庭柏，却令天下動干戈。
庭前柏樹子  其二 釋重顯
千聖靈機不易親，龍生龍子莫因循。趙州奪得連城璧，秦主相如總喪身。
贈琴僧 釋重顯
太古清音發指端，月當松頂夜堂寒。悲風流水多嗚咽，不聼希聲不用彈。
送僧 釋重顯
帆挂澄江雨霽時，綠鋪春岸草離離。定乾坤句輕相送，逢著知音舉向伊。
送僧之婺城  其一 釋重顯
孤雲徒自類行蹤，高指金華思不窮。日暮輕帆映秋色，沙禽啼斷一江風。
送僧之婺城  其二 釋重顯
婺溪烟景稱生涯，輕泛蘭舟意未賖。八詠清風好相繼，碧雲流水是詩家。
送文用庵主歸舊隱 釋重顯
太白峰前舊隱基，杉松寒翠滴無時。經年抛却又歸去，再聼巖猿祇自知。
送顯沖禪者之霅上覲兄著作 釋重顯
選佛選官應在我，難兄難弟不唯他。汀花岸草芳菲日，遠遠清風爭奈何。
送寶月禪者之天台 釋重顯
春風吹斷海山雲，别夜寥寥絕四鄰。月在石橋更無月，不知誰是月邊人。
玄沙和尚 釋重顯
本是釣魚船上客，偶除鬚髪著袈裟。祖佛位中留不得，夜來依舊宿蘆花。
偶作 釋重顯
拾翠尋芳烈夜燈，蘆芽穿膝笑無能。飛泉泠淡與誰聼，空落斷崖千萬層。
送僧 釋重顯
路岐長草带青青，雲片相兼野思生。多謝春風莫吹散，等閑爲蓋贈君行。
送純禪者 釋重顯
莎蘿雨滴蒼苔痕，前峰後峰啼斷猿。攜筇别我下層翠，何處靜敲仁者門。
和頏書記見寄 釋重顯
古松吟遶石磷磷，湯惠休辭豈易聞。紅葉寫成藏不得，暮風吹斷碧溪雲。
送允誠禪者 釋重顯
飛泉列岫壓窮野，冷碧寒青光鬭射。片雲片石何太高，爲誰留在長松下。
送僧 釋重顯
古藤枝，寒索索。方倚靠，又拈却。海闊天遙非等閑，風前曾共孤雲約。
送清禪者 釋重顯
瘦藤春雲深，天涯去無侶。時笑野泉聲，似共流鶯語。落落風規今古情，相逢會有知音舉。
辭于秘丞 釋重顯
永夜潛思槁木身，蓬仙門館漸經旬。雖干清政爲高客，爭奈白雲無主人。巖瀉瀑泉機未息，雨零寒葉夢猶頻。此時賢宰容歸去，古像焚檀祝有因。
送僧 釋重顯
涼飈新葉墜巖陰，禪起高秋别翠岑。孤月冷光清有興，斷雲閑影合無心。瓶分吴浪情何極，鉢化膺門道更深。好是却迴舊房日，倚欄同看橘鋪金。
往復無間  其一 釋重顯
平旦寅，朕兆之前已喪真。老胡鶴樹慚開口，猶舉雙趺誑後人。
往復無間  其二 釋重顯
日出卯，萬國香花競頭走。邯鄲學步笑傍觀，豈知凶禍逐其後。
往復無間  其三 釋重顯
食時辰，大嚮那堪列主賓。維摩香飯本非設，怪他鶖鷺獨生瞋。
往復無間  其四 釋重顯
禺中巳，荆棘園林徧大地。南北東西卒未休，金剛焰復從何起。
往復無間  其五 釋重顯
日南午，寥廓騰輝示天鼓。鬰頭藍已定全身，何假周行誇七步。
往復無間  其六 釋重顯
日昳未，碧眼胡來欺漢地。九年計較不能成，剛有癡人求斷臂。
往復無間  其七 釋重顯
晡時申，急急逃生路上人。草鞋踏盡家鄉遠，頂罩燒鍾一萬斤。
往復無間  其八 釋重顯
日入酉，室內覆盆且依舊。塵塵彼彼丈夫兒，井中之物同哮吼。
往復無間  其九 釋重顯
黄昏戌，寰中不礙平人出。瓦礫光生珠玉閑，將軍豈用驅邊卒。
往復無間  其一○ 釋重顯
人定亥，六合茫茫誰不在。長空有月自尋常，霧起雲騰也奇怪。
往復無間  其一一 釋重顯
半夜子，樵唱漁歌聲未已。雨花徒說問空生，高枕千門睡方美。
往復無間  其一二 釋重顯
鷄鳴丑，貴賤尊卑各相守。忙者忙兮閑者聞，古今休論自長久。
送僧 釋重顯
巖泉高鎖黄金宅，衲卷秋雲古標格。離歌誰贈欲行人，偏界同爲一宿客。春色依依日杲杲，南北東西好看好。閙市拶笑嬌尸迦，草頭青點俱胝老。呵呵呵，人間天上不知他。糲竭節有頂門眼，歸去清風拂薜蘿。
寄李都尉 釋重顯
水月拈來作者殊，東西南北謾區區。也知金粟李居士，端坐重城笑老盧。咄。
寄池陽曾學士 釋重顯
山萬重兮水萬枝，堆青流碧冷便宜。筭來免得生遙恨，不在詩情在祖師。
寄四明使君沈祠部  其一 釋重顯
露冕民謠物物成，江山千里古風清。曹溪客是無機者，日在深雲聽頌聲。
寄四明使君沈祠部  其二 釋重顯
蒼蒼德也亦如斯，政化全歸副倚毗。十萬人家寫春色，不知誰解立生祠。
寄內侍太保  其一 釋重顯
千尺巖泉噴冷聲，草堂雲淡竹風清。蒲團時倚無他事，永日寥寥謝太平。
寄內侍太保  其二 釋重顯
蘿龕蘚室狎猿猱，忽捧綸言挂紫袍。恩大不知何以報，五雲天上望空勞。
寄曹都護 釋重顯
故國休言萬里程，爲官爲釋且分明。道存不必曾傾蓋，俱有清風匝地生。
送僧 釋重顯
虎角深藏不待時，全機曾許雪林知。如今百越拈來也，草偃風行是信旗。
寄靈隱惠明禪師  其一 釋重顯
千峰影裏葉初凋，極望還將慰寂寥。也謂毫端不相隔，秋雲秋水奈遙遙。
寄靈隱惠明禪師  其二 釋重顯
海嶠生片雲，有時忽如蓋。不挂飛來峰，悠悠擬何待。
送益書記之霅水 釋重顯
白蘋汀是舊家鄉，歸興蘭舟泛渺茫。日暮沙禽啼欲斷，不知誰在碧雲房。
三寶讚 佛寶 釋重顯
甘蔗流苗應刹塵，覺場高發利生因。紫金蓮捧千輪足，白玉毫飛萬德身。孤立大方資定惠，等觀含類捨怨親。挨星相好中天主，匝地名聞出世人。螺髪右旋仙島碧，月眉斜印海門新。鸞翔鳳舞非殊品，象轉龍蟠絕比倫。瓔絡聚中騰瑞色，花鬘影裏奪芳春。慈儀戀望知何極，梵德言辭莫可陳。胸字杳分無量義，頂珠常照百由旬。雙林孰謂歸圓寂，坐斷乾坤日見真。
三寶讚 法寶 釋重顯
後得智生功德聚，大悲留演潤禽魚。貫花雖自科千品，標月還歸理一如。過量劫應期廣布，刹那心合未忘書。四衢道內抛紅焰，五欲波中綻白蕖。排斥衆魔登壽域，引攜諸子下安車。義天星象熒熒也，辭海波瀾浩浩歟。違背此恩難拯拔，遭逢末世豈躊躇。聞來半偈須相斆，惜去全身莫共居。飛辯恨曾虧激問，頤幽欣且免長噓。生生頂奉輝心鏡，廓照塵勞信有餘。
三寶讚 僧寶 釋重顯
方袍圓頂義何宣，續焰千燈豈小緣。花雨座前猶滯相，虎馴庵畔尚稽詮。巖栖塚宿難依望，鶴貌雲心迥灑然。寶杖夜鳴寒嶠月，銅瓶秋潄碧潭煙。名標練若澄諠猾，迹念昏衢警睡眠。林下雅爲方外客，人間堪作火中蓮。情高不是超三際，道在非同入四禪。浮世勉誰知逝水，深峰甘自聼飛泉。苾蒭草馥僧祇後，玳瑁盂傳古佛先。珍重覺皇有真子，坤維高步列金田。
夏寄辯禪者山房 釋重顯
枕簟雲作屏，必固黄金宅。軒窗月爲晝，豈止虛生白。麟龍愧頭角，鵰鶚慚羽翮。庶擬羣類心，在寛如在窄。
和錢太博見寄覓山藥  其一 釋重顯
文柄誰持合自持，憂民風槩乍清羸。禪林草藥如爲效，願見皇家急詔時。
和錢太博見寄覓山藥  其二 釋重顯
聖君鴻業在扶持，日角龍章固不羸。摛藻玉堂歸未晚，百花開赴御筵時。
送錢太博應賢良選 釋重顯
賢才當召試，彪炳對吾君。千古不遺恨，八元應主文。岸花明列斾，天籟拂微雲。後夜觀垂象，中台位已分。
答天童新和尚 釋重顯
中峰深且寒，欹接海邊島。松凋不死枝，花坼未萌草。飛瀑吼蛟宮，幽徑分鳥道。伊余空寂徒，浮光寄枯槁。冥遊天地間，誰兮可尋討。孤立雲霞外，誰兮可長保。兹來仁者來，還稱太白老。荷策扣巖扃，重席展懷抱。示我商頌清，休誇郢歌好。報投慚抒辭，難以論嘉藻。
和頌 釋重顯
玲瓏巖古寺，冠乎明越境。海眼通洌泉，天心聳危嶺。嘗游興未闌，遐想神忽凝。彼士真覺雄，相鄰不孤迥。吾愛濟横流，孰云煩慮屏。吾愛整頺綱，豈止浮根靜。棲梧瑞九包，追風駿十影。顧我不爭衡，與誰閑鬭茗。乘時既磊落，照世非昏暝。佇爲王者師，三千統摩頂。
贈别太臻禪者 釋重顯
武陵山水何秘邃，元化功兮不容易。壇曾善卷韜龍光，洞亦桃花副麟趾。仍思昔日吾祖浩浩提綱宗，消息曠斷寰宇空。又聞高大舜讓公器，祥瑞却生蘆葦叢。人由境兮冥道德，境有人兮分玉石。臻禪本自偃殊方，忽向其中誕孤跡。迢迢海甸來尋我，一十二年同冷坐。羽翼摶風今是時，拂盡天雲乃飛過。
雲門俱字 釋重顯
百草頭，何太極，重與禪徒下錐刺。雲門俱字好參詳，雪峰輥毬亦端的。黛非青兮藍一色，辰錦砂兮敢言赤。紫羅帳裏有真珠，曹溪路上生荆棘。還會麽，此時若不究根源，直向當來問彌勒。
僧問四賓主因而有頌頌之  其一 釋重顯
如何是賓中賓。云滿面埃塵，又曰噫。
僧問四賓主因而有頌頌之  其二 釋重顯
賓中之賓，少喜多瞑。丈夫壯志，當付何人。
僧問四賓主因而有頌頌之  其三 釋重顯
如何是賓中主。云兆分其五，又曰引。
僧問四賓主因而有頌頌之  其四 釋重顯
賓中之主，玄沙猛虎。半合半開，唯自相許。
僧問四賓主因而有頌頌之  其五 釋重顯
如何是主中賓。云月带重輪，又曰收。
僧問四賓主因而有頌頌之  其六 釋重顯
主中之賓，温故知新。互換相照，師子嚬呻。
僧問四賓主因而有頌頌之  其七 釋重顯
如何是主中主。云大千捏聚，又曰掲。
僧問四賓主因而有頌頌之  其八 釋重顯
主中之主，正令齊舉。長劍倚天，誰敢當禦。
僧問四賓主因而有頌頌之  其九 釋重顯
賓主分不分，顢頇絕異聞。解布勞生手，寄言來白雲。
令僧把衲 釋重顯
七八既難，直須教透。來不在前，去不在後。麤細自看，緊緩相就。一日圓成呈似君，想得諸方未知有。
送知一入京兼簡清河從事 釋重顯
六月干江水似秋，片帆高挂岸雲收。行行莫謂朝天闕，況倚文星在巨舟。
送德珉山主 釋重顯
溪山春色映雲袍，愛住隍城意轉高。翻笑忘機自安者，不能垂手入塵勞。
送僧  其一 釋重顯
紅芍藥邊方舞蝶，碧梧桐裏正啼鶯。離亭不折依依柳，況有春山送又迎。
送僧  其二 釋重顯
祖域高親日未央，家林歸去意何長。舊交不識初相見，曾振滄溟奪夜光。
送崇己闍黎歸天台 釋重顯
石橋雲瀑冷相侵，蘚徑蘿龕入更深。却羨搘筇遠歸去，半千尊者是知音。
送邃悟上人之會稽 釋重顯
百越江山冠九州，如屏還愧謾相褒。惠休此去多吟賞，嬴得清風價轉高。
送僧  其一 釋重顯
乘興飛帆别翠峰，水光春靜冷涵空。到人若問曹溪意，祇報盧能在下風。
送僧  其二 釋重顯
禪石飛流濺碧莎，利生還喜下雲坡。途中若立三千客，剔起眉毛不在多。
送僧  其三 釋重顯
栴檀林裏振金毛，四顧清風拂幾遭。曾許全威作雲雨，不知何處是塵勞。
送僧  其四 釋重顯
雲衣輕拂下層巒，松檜生風觸袖寒。誰問親游乳峰意，百千年後與誰看。
寄員外黄君 釋重顯
碧岫層層列杳冥，漣漪環遶賁寒青。韜藏未識古君子，空仰嘉聲過洞庭。
送僧 釋重顯
五色祥麟白月輪，乘時應不念離羣。松根石上未歸日，誰看暮山飛斷雲。
寄劉秀才 釋重顯
遠遠飛來一幅書，愈風誠重復何如。相逢相見未期日，目斷千山插太虛。
送僧 釋重顯
古之别，今之别，目對春江倚寥泬。三樹兩樹啼斷猿，千峰萬峰落殘雪。花濛濛，雨濛濛，坤維步步生清風。
聞百舌鳥送僧 釋重顯
曾來芳樹幾回飛，煙靄初晴又見伊。巧語向人莫相笑，知音知後更誰知。
送中座主入廣 釋重顯
舶主船中寄惠持，雲霞無跡共依依。海山見說多嘉賞，莫便因循忘却歸。
送隴西秀才入京 釋重顯
國器難藏孰可知，攜來書劍莫遲遲。明年桂籍登文陣，奪取龍頭更是誰。
送僧 釋重顯
靈殘春島路迢迢，水靜雲開見碧霄。别後誰同此深意，祇應孤月共寥寥。
因仰山氣毬頌 釋重顯
四大假合非虛妄，儱儱侗侗爲二相。東西南北不相知，留與衲僧作榜様。
赴翠峰請别靈隱禪師 釋重顯
臨行情緒懶開言，提唱宗乘亦是閑。珍重導師并海衆，不勝依戀向靈山。
送僧歸閩 釋重顯
雪老當年曾入嶺，真禪今日又思鄉。孤帆隱隱曾唯我，月照夜濤空渺茫。
送僧 釋重顯
春風𩖼𩖼花正飛，紅霞碧靄籠高低。越山日暮少林客，應聼子規深夜啼。
寄陳悅秀才 釋重顯
水中得火旨何深，握草由來不是金。莫道莊生解齊物，幾人窮極到無心。
寄錢唐觀音朋山主 釋重顯
遠念依依闕附書，還同秋水淡相於。沖雲況是曾無定，幾掩寒蟾出太虛。
送僧 釋重顯
極目春光水照空，岸莎汀草碧茸茸。三千里外生靈望，獨倚寒藤振祖風。
春日示衆  其一 釋重顯
門外春將半，閑花處處開。山童不用折，幽鳥自銜來。
春日示衆  其二 釋重顯
門外春將半，閑花處處開。山童曾折後，幽鳥不銜來。
寄烏龍長老 釋重顯
雪带煙雲冷不開，相思無復上高臺。江山況是數千里，只聽嘉聲動地來。
寄太平端和尚 釋重顯
千朵危峰杳靄間，石房長带瀑聲寒。鳥啼花發尋常事，松本青青雪裏看。
送僧 釋重顯
千峰雨雪時，别我情何極。不知天地間，更有誰相識。
因官人請陞座 釋重顯
曉天雲靜冷涵霜，滿檻風清敵夜光。莫謂座間人不識，孤明孤影射虚堂。
因金鵝和尚語藥病 釋重顯
藥病相治見最難，百重關鎖太無端。金鵝道者來相訪，學海波瀾一夜乾。
賦沖雲鷂送僧 釋重顯
側翼雄飛天勢闊，電閃星流太輕脱。南北東西相對看，千里萬里阿喇喇。
風幡競辨  其一 釋重顯
不是幡兮不是風，衲僧於此作流通。渡河用筏尋常事，南山燒炭北山紅。
風幡競辨  其二 釋重顯
不是風幡何處著，新開作者曾拈却。如今懵憧癡禪和，謾道玄玄爲獨脚。
漁父 釋重顯
春光冉冉岸煙輕，水面無風釣艇横。千尺絲綸在方寸，不知何處得鯤鯨。
牧童 釋重顯
嘔啊唱與那鳴咿，百草拈來鬭不知。日晚騎牛未歸去，指前坡笑又噓嚱。
送僧 釋重顯
巖房高下折寒梅，極目寥寥雁影回。相别相逢竟何事，一聲江上發春雷。
寄天童凝和尚 釋重顯
經旬抱疾阻春霖，莎砌重重蘚暈侵。曾約偕游未能得，暮山空鎖碧雲深。
送僧入城 釋重顯
雲籠碧嶂月籠臺，此去城中早晚迴。不爲佛光謁韓愈，問君何事出山來。
病中寄諸化主 釋重顯
雪裏梅花見早春，東西南北路行人。不知何處圓蟾夜，同念山頭老病身。
和于秘丞見召之什  其一 釋重顯
民瘼求來吏放閑，萬家深夜啓重關。齋中既是清涼國，應笑支公别買山。
和于秘丞見召之什  其二 釋重顯
垂垂甘自養衰殘，度歲無人到竹關。何幸文星枉嘉什，殷勤相喚出層山。
和王殿直見寄  其一 釋重顯
華野非殊古所難，得安閑處未爲安。大方無外誰相到，空笑重雲鎖碧巒。
和王殿直見寄  其二 釋重顯
清風凜凜字人官，堪對彌天釋道安。不日歸朝狎鴛鷺，也須音問寄層巒。
送僧 釋重顯
澄江依棹碧光流，風冷蒹葭雨乍收。别夜新吟許誰約，白蘋汀上月陵秋。
送僧歸永嘉 釋重顯
韶石曾披此性靈，三年孤與急流爭。永嘉舊隱今歸去，堪聽海濤中夜聲。
兔角拄杖 釋重顯
少室傳來兔角杖，千聖護持爲頂相。虎踞龍蟠勢未休，雲影山形冷相向。有時閑倚在虚堂，寥寥匝地凝秋霜。有時大作師子吼，德嶠臨際何茫茫。今日提來還不惜，分明普示諸知識。解拈天下任横行，高振風規有何極。
送從吉禪者 釋重顯
君不見行路難，亦容易，握草爲金不爲貴。難曾平地湧波瀾，易復到處列祥瑞。堪笑堪悲能幾幾，天上人間立高軌。兄弟十字越參星，一義同心淡秋水。因憶韶陽古風骨，石火雷光遲出沒。隔身之句是程途，扣門之問非窠窟。殷勤報君君記取，方外周游看爪距。虎狼叢不遇知音，剔起眉毛便歸去。
寄承天長老 釋重顯
道義相資復是誰，巖房深夜思遲遲。海山雲靜見孤月，高照婺城人不知。
送僧 釋重顯
古路枝分列洲渚，綱兮領兮若爲舉。病眼方開忽送人，落花驚斷山禽語。親禪客，親禪客，行復行，獨步坤維消此情。
送因大師 釋重顯
瘦藤清到紫方袍，閑步坤維意轉高。若到慎江人借問，金輪王子是吾曹。
送實師弟 釋重顯
天倫曾重意難分，爭奈孤蹤若斷雲。去去休同亮禪者，西山一入杳無聞。
送新茶  其一 釋重顯
元化功深陸羽知，雨前微露見鎗旗。收來獻佛餘堪惜，不寄詩家復寄誰。
送新茶  其二 釋重顯
乘春雀舌占高名，龍麝相資笑解醒。莫訝山家少爲送，鄭都官謂草中英。
賦月生雲際送誠監寺 釋重顯
皎潔離雲鶴夢時，孤光還與雪相宜。金盂後夜重垂影，拂盡天風不自知。
送僧之金華兼簡周屯田 釋重顯
瘦藤輕屨蘚衣并，路過危峰截杳冥。若到金華拂雲霧，不應容易見文星。
送僧之永嘉 釋重顯
故國不是阻天涯，花木光中見獨歸。蜃水鄞江人莫問，月分春浪冷依依。
寄送疑長老 釋重顯
德不孤兮必有鄰，四明留住是因循。如今高步錢塘境，只許靈山箇老人。
放白鷴 釋重顯
朱冠青戢雪爲毛，不近鸞凰意亦高。放你雲林莫迴首，如今何處是仙曹。
喜禪人迴山 釋重顯
别我遊方意未論，瓶盂還喜到雲根。舊巖房有安禪石，再折松枝拂蘚痕。
送僧 釋重顯
七尺巖藤握便行，舊山歸去幾多程。相逢忽問迢迢意，應發春雷動地聲。
送僧歸天童 釋重顯
峨峨太白峰，倚翠列霄岸。羨君乘興歸，凭欄與誰看。
和曾推官示嘉遁之什 釋重顯
少微星出古風還，匝地聲光不掩關。三館峻遷同陌路，九華高卧是蓬山。巖莎步入祥麟稳，海樹飛求白鳳閑。祗恐致君休未得，蒲輪重到薜蘿間。
經古堰偶作 釋重顯
出城四十里，古堰若天外。飛棹清淺中，孤影自相對。
謝張太保見訪 釋重顯
老病還同葉半凋，經旬門掩夜蕭蕭。海城都護曾垂訪，一片清風慰寂寥。
送宗朴禪者 釋重顯
洞庭乳竇皆泉石，抱疾何緣寄幽跡。曾列狂機一二三，東山西嶺非相識。屈指嚬眉不可尋，雲飛雨散空沈沈。如今轉覺流年隔，强把冥悰苦搜索。縱止言欺白雪辭，寧忘笑與黄梅客。朴禪者，朴禪者，珠月有光慚照夜。
送尚辭 釋重顯
浮圖之子，履道爲貴。天兮地兮，何泰何否。動無飾非，靜還雕僞。辭也云行，後生可畏。
歌寄留英禪德 釋重顯
當時臨際辭黄蘗，或指河南或河北。英禪此日下中峰，機案曾焚笑仍則。九包一角慚稱瑞，導月觀星亦非意。爭以韶陽振古風，半途未肯還希冀。歸去來，歸去來，飛泉浩浩聲如雷。
送小師元賁 釋重顯
愧爾求師，爲吾弟子。學雖無聞，道亦可擬。平飛辯月，照復流水。斯意斯言兮如不忘，行行𩖼𩖼兮步蘭芷。
送文佶歸廬岳 釋重顯
春色未深，興無遲早。瓶謝九江，峰尋五老。到日攀蘿獨上時，依依莫忘海山腦。
送侃禪者之丹丘 釋重顯
石橋多古跡，路嶮少人過。如同白日閑，冷拂青苔坐。寒老若相逢，爲吾略嘲破。
送實山主 釋重顯
野水春山，風光極目。千里萬里，太遲太速。絕域澄澄兮非犀炬可照，希聲杳杳兮非鳳膠可續。葉落花開知不知，人天景行爲高躅。
示衆 釋重顯
丫角女子白頭絲，報你諸方作者知。借問住山何境界，春風𩖼𩖼，春鳥喧喧。翠峰不能助發，心印却是他傳。
和范監簿  其一 釋重顯
吏散簾垂思莫窮，山光溪影恣相容。誰誇靖節偏栽柳，自笑隱居高聽松。丹闕尚遙芝檢密，訟庭閑列蘚花重。巖間野客雖多病，終再攜筇謁士龍。
和范監簿  其二 釋重顯
品彙不自適，善政還可得。縣樓清夜上，島月思雲侵。誰有古菱花，照此真宰心。
因香巖和尚 釋重顯
我有一機，禪子須知。爍迦羅眼，總是膠黐。若人借問，伏惟伏惟。
送雄直歲 釋重顯
罷參還欲勘諸方，竿木隨身不易當。翻憶古來興化老，主賓用盡力牽羊。
爲道日損 釋重顯
三分光陰二早過，靈臺一點不揩磨。貪生逐日區區去，喚不迴頭爭奈何。
疏古 釋重顯
我有面鏡，到處懸挂。凡聖不來，誰上誰下。
訪俞秀才 釋重顯
萬疊雲山未得歸，寂寥心許老盧知。江城雨雪書名紙，不謁鴻儒更謁誰。
再酬 釋重顯
萬卷無書道用歸，閑文公也未須知。倚天長劍如重戰，更有龍頭復是誰。
留暹首座 釋重顯
從龍爲雨復清閑，片段依依水石間。慚問秋風欲吹散，不能留得覆青山。
送俞居士歸蜀 釋重顯
何處深棲役夢頻，青城抛却數溪雲。如今老大歸難得，祇寫情懷遠送君。
和王殿丞蘡粟種之什 釋重顯
纖纖圓實占芳春，得自侯門勝楚珍。開葉開花人不會，百千年是等閑身。
和江橋晚望 釋重顯
公餘縱目望江山，萬化窮來罔象間。聞說聖君將下詔，未容清澹與僧閑。
病起示衆 釋重顯
門掩還同歲月摧，石窗經雨積莓苔。一牀枕簟凈名老，時見斷雲孤月來。
送麻居士 釋重顯
紗帽山儀白苧袍，遠披孤頂近吾曹。攜來七尺霜前竹，劃斷天雲不放高。
酬李校書 釋重顯
一回辭我一回吟，睠戀巖叢意轉深。翻謝霜松不凋落，與君同有歲寒心。
苦熱中懷寄永固山主 釋重顯
火雲高下影相連，幾欲披尋恨不前。無限清風無處問，只應遲步遶林泉。
送元安禪者 釋重顯
羣峰杳藹留不住，遠道依依祇藤屨。舊隱蘿龕付與誰，寒猿後夜啼高樹。
賦病鶴送奉倫禪者 釋重顯
欲飛飛未得，冷泊杉松枝。如何垂天雲，遠遠同一涯。
偶作 釋重顯
列岫霽新雨，凭欄秪澹交。夕陽明遠水，秋葉露空巢。思極曾無玷，神清未動爻。祇應千古意，誰得共雲坳。
謝鮑學士惠臘茶 釋重顯
叢卉乘春獨讓靈，建溪從此振家聲。使君分賜深深意，曾滌禪曹萬慮清。
因遊育王亭寄收主郎給事 釋重顯
冷翠千萬峰，當軒列如黛。蒲團及禪板，永日澹相對。彤雲曾無機，燒松亦成蓋。遠謝幽隱情，難與台星會。
送遇能禪者 釋重顯
湖遶巖城列象寛，萬家臺榭水光寒。片帆隱隱生遙極，誰問曹溪意轉難。
送覺海大師 釋重顯
秋雲巖葉兩悠悠，半逐風馳半水流。憑問禪家有何意，不知方外若爲酬。
送曾侍禁 釋重顯
冷匣秋波射斗星，鐡衣隨從古霜清。宣池莫問當年事，一片威風動地生。
病起酬如禪德 釋重顯
大明一寸光，腐草一何假。人命呼吸間，誠哉是言也。呼之曾已休，吸之尚未舍。寄問諸苦源，來者不來者。
送雲禪德 釋重顯
古之送人，言作懷寶。我慚老病，困乏辭藻。熊嶺迢迢兮曾立夜雪，謝池依依兮笑生春草。頭角麟龍安可論，清風步步應相討。
送久禪德歸蘭亭 釋重顯
右軍墨池月，照我復照誰。千里忽相到，中峰多病師。
送羲大師 釋重顯
巖房抱病經一月，門有諸生阻來謁。長往之期猶未能，七十之年更何說。若耶溪老忽留語，溪上舊遊且歸去。春風𩖼𩖼兮兼斷雲，弱柳依依兮带輕絮。古今離恨雖如此，動靜於吾亦多意。高握霜筇獨步時，音書莫忘遠飛寄。
酬海宗二侍者  其一 釋重顯
蓀之得蘭，其道匪難。扶吾病起，如珠在盤。一兮二兮，自看誰看。
酬海宗二侍者  其二 釋重顯
蘭之得蓀，其道必存。扶吾病起，古風入門。二兮一兮，且論勿論。
謝郎給事送建茗 釋重顯
陸羽仙經不易誇，詩家珍重寄禪家。松根石上春光裏，瀑水烹來鬭百花。
送山茶上知府郎給事 釋重顯
穀雨前收獻至公，不爭春力避芳叢。煙開曾入深深搗，百萬槍旗在下風。
送郎侍郎致政歸錢塘 釋重顯
帆挂西風别海城，二疏千古道相應。誰誇富貴沽時譽，自笑經綸作技能。殘葉賦題紅片片，遠山供望碧層層。武林到日符嘉遁，高訪巖扃祇許僧。
山行逢懃禪德 釋重顯
乳巖秋日無他作，策杖層層止寥廓。四顧有語分野情，一點彤雲起深壑。蘚石遲遲略輕踞，逢箇衲僧忽驟步。頻喚回頭不肯回，及至回兮眉卓竪。阿喇喇，千里萬里横該抹。咄。
送小師元哲 釋重顯
老盧之子，四三二一。將欲振飛，卷比叢室。松凌霜兮運青，水带巖兮流急。南北東西，雲開見日。
永豐莊新植徑松忽二本鄰偃抒辭紀之 釋重顯
雙偃松何似，螺文結數遭。清聲雖競發，寒影不相高。對客圓分蓋，孤禪翠滴袍。若教圖畫得，爭奈有蕭搔。
送白雲宣長老 釋重顯
鄞江秋晚忽成春，況有台星作主人。去去高攜古刀尺，二千年運續芳塵。
送親禪者 釋重顯
萬木带秋聲，古今念暌别。我有贈行意，臨行爲君說。重巖休滯雲，遠水且觀月。生生知不知，天風助清徹。
送顯冲禪者 釋重顯
聚散非常凖，古今亦標格。如何無事人，還似未歸客。秋風生羣林，野水資寒色。誰兮謝寸陰，觀彼青山白。冲禪行復行，五葉待時折。
送天童普和尚 釋重顯
迢迢别海涯，帆挂杪秋時。島樹落寒葉，人誰訪祖師。浪開遊象急，天闊過鴻遲。早晚歸林下，千徒不共知。
張秀才下第 釋重顯
得第何人愧不平，道存顔巷亦爲榮。應知未喪斯文也，且把新詩樂性情。
寄久監收 釋重顯
田中稻熟及時收，顆立圓成免外求。一日歸來古巖上，白雲紅樹共悠悠。
暮冬夜坐寄岫禪者 釋重顯
碧落無片雲，虚庭積深雪。負春還有誰，徹曙對孤月。巖松影拂翠不斷，瀑水聲來聽忽絕。岫禪岫禪知也如未知，八面清風遠遠待時說。
寄崇壽懷長老歌 釋重顯
寂住峰兮觸星斗，寂住師兮古爲道。死中得活未輕酬，不許夜行投曉到。藹藹聲光一百年，吾其後兮吾其先。振領提綱笑多事，掩扉塞路空依然。龍朔老盧同兀兀，土爲貌兮金作骨。萬國爭求肯便行，我要重新敲鐡佛。東西南北休云識，枯槁冥冥頗相憶。天外清風結陣來，狂歌遠寄從抛擲。
送廷利禪者 釋重顯
雷峰孤頂誰家路，上兮下兮復何故。曾列三千一半徒，我今獨滿當時數。鯨麟麟，龍鱗鱗，坤維高步生清塵。休云裴相慕黄蘗，額有圓珠七尺身。利禪者，利禪者，倚天長劍應牢把。或謂風雲不再來，誰爲蒼蒼分晝夜。
送倧禪者 釋重顯
涪江怒激鯨鼇宅，岌岌三山大傾側。冥數俄然一箇來，步武羣方作禪客。振聲謂我分綱宗，今兮古兮何忩忩。令吾强爲抉辭句，句句字字凜凜生狂風。拂散四七單傳之落葉，掃蕩二三直指之流蓬。似带微芒，敢未勦絕。寒木在握兮全機可笑，秋水横按兮半提可滅。使八極頂目者不自爭衡，見斯人兮駕御昂枿。
送鼎禪者 釋重顯
落落禪家流，攜筇卷雲毳。别我振辭鋒，夜堂消祖偈。霜天飛一鶚，目對彈其滯。春岸立千峰，指也乎其勢。行行復行行，清飇起蘭蕙。
觀泉送演禪者 釋重顯
雲根漱野泉，照空復照月。冷聲曾未消，飛瀾似相别。巖近生風雷，天遙新冰雪。演禪乘與知不知，源流依依共澄潔。
答忠禪者 釋重顯
一字七字三五字，萬象窮來不爲據。夜深月白下滄溟，搜得驪珠有多許。
和陸學士夏日見寄 釋重顯
良牧歸詩匠，雅風消鬱蒸。官清難滯爵，吏散遠同僧。棠樹非煙合，仙槎碧浪乘。因思窮萬化，千古更無能。
送化主 釋重顯
春色依依籠遠樹，卷衲搘藤墀輕屨。塵世茫茫無限人，不知誰問曹溪路。
送通判劉國博 釋重顯
爲星當貳職，權化不相饒。白屋如多恨，清風何處消。岸鷗窺列斾，天辟看陞朝。别有生靈意，寒枝未變條。
送别陳秘丞古意 釋重顯
悠悠層山雲，斷兮仍復續。離離雙岸草，變兮且兼綠。如何苦雪霜，後凋蠧松竹。松竹有節操，雪霜無伎倆。敢折歲寒枝，贈君作嘉賞。行行天地間，清風在誰掌。
送通判學士歸南國 釋重顯
斾擁帆開照德星，天風高興國風清。武夷仙仗知回也，各下祥雲到地迎。
和酬郎簽判殿丞 釋重顯
向國心存了了身，大方無外且同塵。江城早晚重相見，解笑宗雷十八人。
歌送范陽盧君 釋重顯
范陽居士來鄞水，動地仙飇向人起。乳峰直上雲霞開，步驟大衢到如此。茫茫塵世誰知交，當場問我非相饒。禪家畢竟無他事，古雪巖前曾未消。俄然悵望辭叢室，荷負難兮淚深溢。遠幸流方且莫論，再得從容又何日。迢迢故國殊存想，冷碧柯山分指掌。況有覺雄華藏師，歸去百城共游賞。
送廣教專使 釋重顯
峨峨石頭，使乎讓祖。已之匪存，聖之奚慕。或妄以山，或索云斧。音耗不通兮清源派分，吾斯語兮詎可論古。
送微文章 釋重顯
雙蓮亭上送行客，菡萏清香散秋色。野興斷山雲片高，孤影澄江月華白。希聲險絕堪誰知，大道機存曾未可。縱闢天常立下風，安教類變叢流火。君不見梁兮闔國難滯留，千古遺恨空悠悠。君又不見魏兮小桂生寒翠，一花對雪開無休。微禪亦並聯芳駕，德星文星仰蕭灑。物外情深不等閑，環中趣别非輕捨。相訪從容爲我言，屈指多求更何者。
送懷秀禪者 釋重顯
麻衣草座思靈徹，一食安閑更無别。儵忽遷流數百年，杳杳誰來繼其絕。吾兮亦是疏慵輩，冷淡身心存慷愷。偶續靈峰照夜燈，邃泛鐡船下滄海。深嗟知困不知休，奔馳駭浪空淹留。縱得長鼇擬何待，堪白頭時好白頭。因觀壞衲秀禪客，清苦如冰復如蘗。别我攜筇步大方，爲葉爲花恣披折。伏枕寥寥情意闌，率寫狂歌贈行色。
孤運銘 釋重顯
雲根石壙，容身待老。南來北來，閑且尋討。五葉一花兮堪對誰，寥寥萬古兮空知有。
寄海會之長老 釋重顯
百花開後一花開，風遞清香遠遠來。誰問黄梅不平事，照中依舊惹塵埃。
雜言送賢專使 釋重顯
使乎誰，老作者，百戰場中飛鐡馬。秋水藏來人不知，笑李將軍被擒下。阿呵呵，却歸湖山唱凱歌。
歌紀四明汪君信士 釋重顯
古君子兮道諸己，道器用兮合天理。同塵還若待時生，觀象不知何處起。荆叢叢襲莪叢叢，孝兮悌兮非沚中。聚應落落滴仙露，散或泠泠揚士風。風之上兮風之下，近一指兮遠一馬。秋水澹交無限情，夜光照乘胡爲者。伊予匪謂存餘力，詠高義兮困胸臆。巴歌百字巖葉書，飛寄汪門舊知識。
送仲卿禪德 釋重顯
高兮竺卿，秋水虛明。夫何之象，堪云指程。知吾不知，笑伽耶城。